SELETUSKIRI

1.Kavandatav reguleerimisese

Käesoleva otsuse ettepanekuga määratakse kindlaks seisukoht, mis võetakse liidu nimel ühelt poolt Euroopa Ühenduse ja selle liikmesriikide ning teiselt poolt Kesk-Aafrika lepinguosalise vahelise vahepealse majanduspartnerluslepinguga loodud majanduspartnerluslepingu komitees seoses majanduspartnerluslepingu põllumajanduse ja maaelu arengu allkomitee moodustamisega. Lepingu kohaseks Kesk-Aafrika lepinguosaliseks on praegu Kameruni Vabariik.

2.Ettepaneku taust

2.1.Vahepealne leping majanduspartnerluslepingu sõlmimiseks ühelt poolt Euroopa Ühenduse ja selle liikmesriikide ning teiselt poolt Kesk-Aafrika lepinguosalise vahel

Ühelt poolt Euroopa Ühenduse ja selle liikmesriikide ning teiselt poolt Kesk-Aafrika lepinguosalise vahelisel vahepealsel majanduspartnerluslepingul on järgmised eesmärgid:

(a)panustamine vaesuse vähendamisse ja edaspidisesse kaotamisse kaubanduspartnerluse sõlmimise teel, mis on kooskõlas säästva arengu eesmärgi, aastatuhande arengueesmärkide ja Cotonou lepinguga;

(b)konkurentsivõimelisema ja mitmekülgsema piirkondliku majanduse ja püsiva majanduskasvu edendamine Kesk-Aafrikas;

(c)piirkondliku integreerumise, majanduskoostöö ja hea valitsemistava edendamine Kesk-Aafrika piirkonnas;

(d)Kesk-Aafrika lepinguosalise järkjärgulise maailmamajandusse integreerimise edendamine kooskõlas lepinguosalise poliitiliste valikute ja arengueelistustega;

(e)Kesk-Aafrika lepinguosalise kaubanduspoliitiliste ja kaubandusega seotud küsimuste alase suutlikkuse parandamine;

(f)Kesk-Aafrika piirkonna kaubandust ja investeeringuid reguleeriva tõhusa, prognoositava ja läbipaistva raamistiku loomine ja rakendamine, soodustades sellega tingimusi investeeringute suurendamiseks ja erasektori algatusteks ning eesmärgiga tõsta piirkonnas toodete ja teenuste tarnealast suutlikkust, konkurentsivõimet ja majanduskasvu;

(g)lepinguosaliste vaheliste solidaarsusel ja vastastikusel huvil põhinevate suhete tugevdamine. Kooskõlas Maailma Kaubandusorganisatsiooni kehtestatud kohustustega parandab leping kaubandus- ja majandussuhteid, toetab lepinguosaliste vahelise kaubanduse elavdamist kaubanduse süveneva ja asümmeetrilise liberaliseerimise teel ning tugevdab, laiendab ja süvendab koostööd kõigis kaubandusega seotud valdkondades;

(h)erasektori arengu edendamine ja tööhõive suurendamine.

Lepingu üle pidasid läbirääkimisi ühelt poolt Euroopa Liit ja selle liikmesriigid ning teiselt poolt Kamerun, Kesk-Aafrika Vabariik, Kongo, Kongo Demokraatlik Vabariik, São Tomé ja Príncipe, Gabon, Ekvatoriaal-Guinea ja Tšaad. Lepingu kohaseks Kesk-Aafrika lepinguosaliseks on praegu Kameruni Vabariik. Lepingule Kesk-Aafrika lepinguosalisega kirjutati alla 22. jaanuaril 2009 Brüsselis ja seda kohaldatakse ajutiselt alates 4. augustist 2014.

2.2.Põllumajanduse ja maaelu arengu allkomitee

Vastavalt ELi ja Kesk-Aafrika majanduspartnerluslepingu komitee 15. detsembri 2016. aasta otsusega nr 1/2016 vastu võetud töökorra artiklile 5 võib majanduspartnerluslepingu komitee moodustada endale alluvaid allkomiteesid, mis tegelevad lepinguga seotud konkreetsete küsimustega.

Allkomitee loomise vajadus tõstatati resolutsioonis, mis võeti vastu 11.–12. mail 2015. aastal Brüsselis (Belgia) toimunud ELi ja Kesk-Aafrika majanduspartnerluslepingu komitee esimesel kohtumisel, kus osalesid EL ja Kamerun.

9.–10. juunil 2022. aastal ELi ja Kameruni osalusel toimunud majanduspartnerluslepingu komitee kuuendal koosolekul kinnitasid lepinguosalised, et kavatsevad luua majanduspartnerluslepingu allkomitee, mis tegeleks põllumajanduse ja karjakasvatuse küsimustega, ning arutasid põhjalikult, milline võiks olla allkomitee asutatamiseks vastuvõetava majanduspartnerluslepingu komitee otsuse eelnõu sisu. Lepinguosalised kiitsid selle otsuse eelnõu heaks ning leppisid kokku, et kumbki lepinguosaline võtab oma sisemenetluse kohaselt otsuse vastu võimalikult kiiresti pärast seda, kui juristide rühm on selle läbi vaadanud.